ମାଥିଲି,୧୫।୧୨(ଡି.ଏନ୍.ଏ.)-ମାଥିଲି ବ୍ଲକ ପାଙ୍ଗାମ ପଞ୍ଚାୟତ ଡିଏନକେ ଭିତରେ ରହିଛି ୧୯୭୨\nବିପଦସଙ୍କୁଳ କୋଠା, ବାରଣ୍ଡାରେ ଚାଲିଛି ପାଠପଢ଼ା\t December 15th, 00:00 AM December 15th, 00:00 AM\nମାଥିଲି,୧୫।୧୨(ଡି.ଏନ୍.ଏ.)-ମାଥିଲି ବ୍ଲକ ପାଙ୍ଗାମ ପଞ୍ଚାୟତ ଡିଏନକେ ଭିତରେ ରହିଛି ୧୯୭୨ ମସିହାର ପୂର୍ବତନ ଦଣ୍ତକାରଣ୍ୟ ପ୍ରକଳ୍ପ ଉଚ୍ଚ ପ୍ରାଥମିକ ବିଦ୍ୟାଳୟ। ପ୍ରଥମରୁ ଅଷ୍ଟମ ପର୍ଯ୍ୟନ୍ତ ଏଠାରେ ୧୨୫ ଜଣ ଛାତ୍ରୀଛାତ୍ର ପାଠ ପଢୁଛନ୍ତି। ୪ ଶିକ୍ଷୟିତ୍ରୀ ଓ ୪ ଶିକ୍ଷକ ଅଛନ୍ତି। ଭିତ୍ତିଭୂମିର ଅଭାବ ସାଙ୍ଗକୁ ବିଦ୍ୟାଳୟ ଅସୁରକ୍ଷିତ ଅବସ୍ଥାରେ ରହିଛି। ପାଚେରି କି ଖେଳ ପଡିଆ ନାହିଁ। ୮ଟି ଶ୍ରେଣୀ ପାଇଁ ମାତ୍ର ୫ଟି କୋଠରି। ତେଣୁ ତୃତୀୟ ଓ ଚତୁର୍ଥ ଶ୍ରେଣୀର ଛାତ୍ରୀଛାତ୍ରଙ୍କୁ ବାରଣ୍ତାରେ ବସାଇ ପାଠ ପଢାଯାଉଛି। ୧୫ ବର୍ଷ ତଳେ ତିଆରି ହୋଇଥିବା କୋଠରିଗୁଡ଼ିକରୁ ଏବେ ଅତଡ଼ା ଖସିବାରେ ଲାଗିଛି। ବର୍ଷା ସମୟରେ ସମସ୍ତ ଶ୍ରେଣୀଗୃହରେ ପାଣି ଗଳୁଛି। ନିକଟରେ ରହିଛି ଅନୁସୂଚିତ ଜାତି ଓ ଜନଜାତି କଲ୍ୟାଣ ବିଭାଗ ଦ୍ବାରା ପରିଚାଳିତ ବାଳିକା ହଷ୍ଟେଲ। ଏଥିରେ ୧୧୦ ଜଣ ଛାତ୍ରୀ ରହୁଛନ୍ତି। ମାସେ ହେବ ହଷ୍ଟେଲରେ ପାନୀୟ ଜଳ ସମସ୍ୟା ଦେଖାଦେଇଛି। ବିଦ୍ୟାଳୟ କର୍ତ୍ତୃପକ୍ଷ ବାରମ୍ବାର ବ୍ଲକ ପ୍ରଶାସନକୁ ଜଣାଇଥିଲେ ମଧ୍ୟ ଏହାର ସମାଧାନ ହୋଇପାରୁନାହିଁ। ଏ ନେଇ ମାଥିଲି ଡିପିଇପି କନିଷ୍ଠ ଯନ୍ତ୍ରୀ ଅଜୟ ମାହାଲି କହିଛନ୍ତି ଯେ, ବ୍ଲକର ଅନେକ ବିଦ୍ୟାଳୟର କୋଠା ମରାମତି ସମସ୍ୟା ରହିଛି। ଅନୁଦାନ ଆସି ନ ଥିବାରୁ ପଦକ୍ଷେପ ନିଆଯାଇ ପାରୁନାହିଁ। ମାଥିଲି ଡବ୍ଲୁଇଓ ଶଶିକାନ୍ତ ସାମନ୍ତରାୟ କହିଛନ୍ତି ହଷ୍ଟେଲ ସମସ୍ୟା ଉପରେ ତୁରନ୍ତ ପଦକ୍ଷେପ ନିଆଯିବ।
